KOMISIJOS ĮGYVENDINIMO SPRENDIMAS (ES) 2019/785

2019 m. gegužės 14 d.

dėl įrenginiams, kuriuose naudojama ultraplačiajuostė technologija, skirto radijo spektro suderinimo Sąjungoje, kuriuo panaikinamas Sprendimas 2007/131/EB

(pranešta dokumentu Nr. C(2019) 3461)

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,

kadangi:

(1) Komisijos sprendimu 2007/131/EB (2) suderinamos radijo spektro, skirto įrenginiams, kuriuose naudojama ultraplačiajuostė (toliau – UWB) technologija, naudojimo Sąjungoje techninės sąlygos. Juo užtikrinama, kad radijo spektras visoje Sąjungoje būtų prieinamas suderintomis sąlygomis, šalinamos UWB technologijos įsisavinimo kliūtys ir siekiama kurti veiksmingą didelės masto ekonomijos ir naudos vartotojams bendrąją UWB sistemų rinką;

(2) nors ultraplačiajuosčiai signalai paprastai būna ypač mažos galios, išlieka žalingųjų trukdžių kitoms radijo ryšio tarnyboms tikimybė, tad juos reikia valdyti. Todėl šiuo sprendimu dėl radijo spektro, skirto įrenginiams, kuriuose naudojama UWB technologija, suderinimo turėtų būti siekiama išvengti žalingųjų trukdžių (be kita ko galinčių kilti astronomijos tarnybos, palydovinės Žemės tyrimo tarnybos ir kosmoso tyrimo tarnybos sistemoms naudojantis radijo spektru) ir turėtų būti siekiama suderinti spektrą naudojančių tarnybų poreikius su bendrosios politikos tikslu sudaryti palankias sąlygas diegti visuomenei naudingas naujas technologijas;

(3) 2017 m. kovo 16 d. pagal Sprendimą Nr. 676/2002/EB Komisija Europos pašto ir telekomunikacijų administracijų konferencijai (CEPT) suteikė nuolatinius įgaliojimus nustatyti UWB technologija pagrįstų radijo prietaikų suderinto diegimo Sąjungoje technines sąlygas, kad būtų galima atnaujinti tokių prietaikų technines sąlygas;

(4) vykdydama nuolatinius įgaliojimus CEPT patvirtino ataskaitą (3), kurioje pasiūlė keturias priemones. Pirma, siekiant sudaryti sąlygas priimti novatoriškus sprendimus, techninėse sąlygose medžiagų jutikliai turėtų būti aprašyti neutraliau. Antra, turėtų būti sudarytos sąlygos bendrojo UWB naudojimo sąlygas taikyti ir medžiagų jutikliams. Trečia, visiems medžiagų jutikliams, įskaitant skirtiems vykdyti statybinių medžiagų analizę (BMA) 8,5–10,6 GHz juostoje, turėtų būti taikoma – 65 dBm/MHz riba. Ketvirta, turėtų būti nustatyta galimybė 3,8–4,2 GHz ir 6–8,5 GHz dažnių juostose įdiegti UWB technologija pagrįstų transporto priemonių prieigos kontrolės sistemų „inicijavimo prieš siunčiant“ radijo trukdžių mažinimo priemonę.

(5) šiuo sprendimu turėtų būti siekiama visiškai suderinti UWB reguliavimo sistemą, siekiant padidinti skirtingų UWB taisyklėse nustatytų ribų ir radijo trukdžių mažinimo priemonių nuoseklumą ir užtikrinti galimybę taikyti naujoviškus sprendimus UWB technologijos srityje;

(6) šiuo sprendimu numatomi reguliavimo apribojimai ir nustatomos radijo trukdžių mažinimo priemonės, siekiant užtikrinti veiksmingą spektro naudojimą, kartu užtikrinant sambūvį su kitais spektro naudotojais. Vykstant technologijų raidai gali rastis kitų sprendimų, užtikrinančių bent lygiavertį spektro apsaugos lygį. Dėl šios priežasties turėtų būti leidžiama naudoti alternatyvias radijo trukdžių mažinimo priemones, kaip antai sprendimus, kurie gali būti rasti Europos standartizacijos organizacijos ateityje parengtinuose darniuosiuose standartuose, jei jomis užtikrinamas bent lygiavertis veiksmingumo ir spektro apsaugos lygis ir įrodoma, kad laikomasi šioje reguliavimo sistemoje nustatytų techninių reikalavimų;

(7) Sprendimas 2007/131/EB buvo kelis kartus iš dalies pakeistas. Siekiant teisinio aiškumo Sprendimas 2007/131/EB turėtų būti panaikintas;

(8) šiame sprendime numatytos priemonės atitinka Radijo spektro komiteto nuomonę,

PRIĖMĖ ŠĮ SPRENDIMĄ:

1 straipsnis Šiuo sprendimu siekiama suderinti radijo spektro, skirto įrenginiams, kuriuose naudojama ultraplačiajuostė technologija, prieinamumo ir efektyvaus jo naudojimo Sąjungoje technines sąlygas.

2 straipsnis Šiame sprendime vartojamų terminų apibrėžtys: a) ultraplačiajuostę technologiją naudojantis įrenginys– įrenginys, kurio neatskiriamoje sudedamoje dalyje ar priede yra pritaikyta mažojo nuotolio radijo ryšio technologija, apimanti radijo bangų energijos generavimą ir siuntimą radijo bangų energiją paskleidžiant didesniame nei 50 MHz dažnių intervale, kuris gali iš dalies sutapti su kitoms radijo ryšio tarnyboms skirtomis dažnių juostomis; b) nekeliant trukdžių ir be apsaugos– radijo ryšio įrenginių naudojimo principas, reiškiantis, kad tie įrenginiai negali kelti žalingųjų trukdžių radijo ryšio tarnyboms ir negali būti reikalaujama tų įrenginių apsaugos nuo trukdžių, kuriuos gali kelti radijo ryšio tarnybos; c) patalpoje– naudojimas pastato ar kitos vietos viduje, kai ekranavimas yra pakankamas radijo ryšio tarnyboms apsaugoti nuo žalingųjų trukdžių; d) motorinė transporto priemonė– reikšmė ta pati, kaip nustatyta Europos Parlamento ir Tarybos direktyvos 2007/46/EB (4) 3 straipsnio 11 dalyje; e) geležinkelių transporto priemonė– reikšmė ta pati, kaip nustatyta Europos Parlamento ir Tarybos direktyvos (ES) 2018/643 (5) 3 straipsnio 1 dalies 4 punkte; f) e.i.r.p.– ekvivalentinė izotropinės spinduliuotės galia, t. y. perduodamos į anteną siųstuvo galios ir šios antenos stiprinimo, nustatyto pasirinktąja kryptimi izotropinės antenos atžvilgiu (absoliučiojo arba izotropinio stiprinimo), sandauga; g) didžiausias vidutinės galios spektrinis tankis– kaip e.i.r.p. nurodoma tam tikru dažniu bandomo radijo ryšio įrenginio dažnių juostos (kurios centras yra tas dažnis) pločio vienetui tenkanti vidutinė galia, nustatytomis matavimo sąlygomis spinduliuojama didžiausio lygio kryptimi; h) pikinė galia– kaip e.i.r.p. nurodoma galia, sutelkta 50 MHz pločio dažnių juostoje, kurioje gaunama didžiausia vidutinė galia, nustatytomis matavimo sąlygomis spinduliuojama didžiausio lygio kryptimi; i) bendras galios spektrinis tankis– vidutinės galios spektrinio tankio verčių, išmatuotų sferoje pagal matavimų scenarijų, kurio skyra yra bent 15 laipsnių, vidurkis; j) orlaivyje– radijo ryšio naudojimas orlaivio vidiniam ryšiui; k) LT1– bendrosios paskirties žmonių arba daiktų buvimo vietos sekimo sistemos, kurias galima naudoti be individualaus leidimo.

3 straipsnis Per šešis mėnesius nuo šio sprendimo įsigaliojimo valstybės narės paskiria radijo spektrą ir užtikrina galimybę jį naudoti įrenginiuose, kuriuose naudojama ultraplačiajuostė technologija, nekeliant radijo trukdžių ir be apsaugos, jei tokie įrenginiai atitinka priede nustatytas sąlygas ir yra naudojami patalpoje arba, jei naudojami lauke, nejungiami prie stacionaraus įrenginio, stacionarios infrastruktūros arba stacionarios lauko antenos. Priede nustatytas sąlygas atitinkančius įrenginius, kuriuose naudojama ultraplačiajuostė technologija, taip pat galima naudoti motorinėse ir geležinkelio transporto priemonėse.

4 straipsnis Valstybės narės stebi, kaip įrenginiai, kuriuose naudojama ultraplačiajuostė technologija, naudoja priede nustatytas juostas, visų pirma siekdamos užtikrinti, kad visos šio sprendimo 3 straipsnyje nustatytos sąlygos toliau galiotų, ir praneša savo išvadas Komisijai.

5 straipsnis Sprendimas 2007/131/EB panaikinamas.

6 straipsnis Šis sprendimas skirtas valstybėms narėms.

Priimta Briuselyje 2019 m. gegužės 14 d. Komisijos vardu Mariya GABRIEL Komisijos narė

(1) OL L 108, 2002 4 24, p. 1.

(2) 2007 m. vasario 21 d. Komisijos sprendimas 2007/131/EB dėl radijo spektro, skirto įrenginiams, pagrįstiems ultraplačiajuoste ryšio technologija, suderinto naudojimo Bendrijoje (OL L 55, 2007 2 23, p. 33).

(3) CEPT 69-oji ataskaita. Pagal įgaliojimą CEPT Europos Komisijai pateikta ataskaita dėl ultraplačiajuostės technologijos, atsižvelgiant į galimą Komisijos sprendimo 2007/131/EB atnaujinimą (Ultra-Wideband technology in view of a potential update of Commission Decision 2007/131/EC), kurią 2018 m. spalio 26 d. patvirtino Elektroninių ryšių komitetas.

(4) 2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (OL L 263, 2007 10 9, p. 1).

(5) 2018 m. balandžio 18 d. Europos Parlamento ir Tarybos reglamentas (ES) 2018/643 dėl geležinkelių transporto statistikos (OL L 112, 2018 5 2, p. 1).